b'\n_START_ARTICLE_\nPositivus\n_START_PARAGRAPH_\nPositivus on iga-aastane suvine muusika- ja kultuurifestival, mida peetakse juulikuu kolmandal n\xc3\xa4dalavahetusel Salatsis L\xc3\xa4tis. Festivaliala paikneb Liivi lahe m\xc3\xa4nnimetsasel mererannal._NEWLINE_Positivusel kuuleb indie-, pop-, folk- ja elektroonilist muusikat._NEWLINE_Festivali korraldaja on kontserdiagentuur Positivus Music._NEWLINE_Festivalil on kolm pealava: Lattelecomi lava (kuni 2014. aastani Tele2 lava), Nordea lava ja Red Bull Music Academy lava. Peale selle on festivalialal m\xc3\xb5ned v\xc3\xa4iksemad lavad: I Love You lava parimatele Baltimaade artistidele, Palladiumi lava, kunsti ja looduse lava, mis pakub moderntantsuetendusi, akustilisi esinemisi ja luulet, teatri- ja improvisatsioonivaatem\xc3\xa4nge, tsirkust ja palju muud. Kinotelgis n\xc3\xa4idatakse uusi filme maailma filmifestivalidelt. _NEWLINE_Kunsti- ja k\xc3\xa4sit\xc3\xb6\xc3\xb6s\xc3\xb5pradele on avatud kunsti- ja k\xc3\xa4sit\xc3\xb6\xc3\xb6turg. _NEWLINE_Festivali asukoht on ligip\xc3\xa4\xc3\xa4setav Via Baltica maanteed m\xc3\xb6\xc3\xb6da. Parkla, telkla ja toiduala asuvad festivaliala vahetus l\xc3\xa4heduses.\n_START_SECTION_\nArvustused\n_START_PARAGRAPH_\nFestivali ja selle asukohta on kiitnud nii Positivuse k\xc3\xbclastajad kui ka esinejad. Briti ajaleht Metro lisas 2012. aastal Positivuse oma parimate suvefestivalide nimekirja, iseloomustades seda kui "pretensioonitut \xc3\xbcritust tugeva ja mitmek\xc3\xbclgse line-up\'iga, mis toob kokku umbes 20 000 k\xc3\xbclastajat". Samal aastal v\xc3\xb5itis Positivus parima Euroopa festivali auhinna briti v\xc3\xa4ljaandelt Festival Guide, l\xc3\xbc\xc3\xbces selliseid populaarseid festivale nagu Roskilde festival, Roch Werchter ja Hispaania Benicassim. 2011. ja 2012. aastal kuulus Positivus Filter Magazine\'i viie oodatuima rahvusvahelise suvefestivali nimekirja, 2012. aastal ilmus selles ajakirjas ka festivali arvustus.\n_START_SECTION_\nAjalugu\n_START_PARAGRAPH_\nPositivus alustas 2007. aastal. Aastate jooksul on festivalil paljude teiste seas esinenud: Editors, Hurts, Imagine Dragons, James, King Charles, Manic Street Preachers, Mark Ronson & The Business Int., Moby and Fatboy Slim, Muse, Noah and the Whale, OK Go, Palma Violets, R\xc3\xb6yksopp, Scissor Sisters, Sigur R\xc3\xb3s, The xx, Travis, l\xc3\xa4ti Gustavo, Instrumenti ja Pr\xc4\x81ta V\xc4\x93tra, eesti Animal Drama, Bedwetters, Dave Storm, Elephants From Neptune, Ewert and the Two Dragons, Iiris, Outloudz, Frankie Animal, Lepatriinu, Trad.Attack! ja Sibyl Vane.'